# Albertina (Königsberg)

### Fra Wikipedia, den frie encyklopedi

Albertina-universitetet i det 19. århundre

Albertina var universitetet i Königsberg i Østpreussen, Tyskland. Det ble grunnlagt i 1544 av hertug Albrecht av Preussen. Blant universitetets mest berømte professorer hører filosofen Immanuel Kant.

Universitetet opphørte å eksistere etter 1945, da Stalin okkuperte Østpreussen. Et russisk universitet ble grunnlagt samme sted i 1967. I 2005 ble dette universitetet omdøpt til Immanuel-Kant-universitetet, til ære for Königsbergs store sønn.

## [rediger] Historie

Albertina-universitet ble grunnlagt som en luthersk motpart til det katolske jagiellonske universitetet i Kraków av Albrecht av Brandenburg, den første hertug av det protestantiske Preussen. Det var det nest eldste universitetet i Brandenburg-Preussen, og bestod av fem fakulteter: teologi, medisin, filosofi og jus. Den første rektoren var poeten Georg Sabinus, svigersønn av reformasjonsteologen Philipp Melanchthon. Senere rektorer inkluderte en rekke preussiske kongelige.

Immanuel Kant virket hele sitt liv ved Albertina-universitetet

På 1600-tallet var universitetet kjent for Simon Dach og hans krets av diktere. Under 1700-tallet virket Immanuel Kant som professor og senere rektor ved universitetet. Kant forlot aldri Königsberg, og hans grav ligger på universitetsområdet. Albertinas imponerende botaniske have ble åpnet i 1811. To år senere etablerte astronomen Friedrich Bessel sitt berømte observatorium like ved siden av den botaniske haven. Andre berømte vitenskapsmenn som virket ved universitetet i det 19. århundre inkluderer filosofen Johann Gottlieb Fichte (1806-07), biologen Karl Ernst von Baer (1817-34), matematikerne Carl Gustav Jacobi (1829-42), mineralogen Franz Ernst Neumann (1828-76), og fysikeren Hermann von Helmholtz (1849-55).

I det 20. århundre var universitetet mest kjent for sin skole av matematikere, bestående bl.a. av Einsteins lærer Hermann Minkowski og David Hilbert, en av de største av moderne matematikere. Universitetet feiret sitt 400 års jubileum i 1944.

Det følgende året ble Königsberg inntatt og ødelagt av den røde hær og hele befolkningen enten drept eller fordrevet. 80 % av universitetets campus ble ødelagt. Albertina ble stengt, og isteden ble det åpnet et russisk lærerinstitutt. I 1967 ble det grunnlagt et statsuniversitet. I 2005 ble det i en felles kunngjøring fra Vladimir Putin og Gerhard Schröder gjort kjent at dette universitetet heretter skulle bære navnet Immanuel-Kant-universitetet. Universitetet har etter Sovjetunionens sammenbrudd begynt å se på seg selv som etterfølger etter Königsbergs gamle tyske universitet, og bruker navnet Albertina i sin internettadresse.

## [rediger] Kjente alumni fra Albertina

- Immanuel Kant
- Johann Gottfried Herder
- David Hilbert
- E.T.A. Hoffmann
- Christian Goldbach
- Gustav Kirchhoff
- Karl Rudolf König
- Gotthilf Heinrich Ludwig Hagen
- Ewald Christian von Kleist
- Friedrich Ludwig Zacharias Werner
- Kristijonas Donelaitis

Hentet fra «http://no.wikipedia.org../../../a/l/b/Albertina_%28K%C3%B6nigsberg%29_dcd2.html»

Kategorier: Universiteter i Tyskland | Østpreussen

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk

##### Andre språk

- Deutsch
- Polski